BG Официален вестник на Европейския съюз C 265/10

Известие за откриване на антидъмпингова процедура относно вноса на някои видове безшевни тръби от неръждаема стомана с произход от Китайската народна република

2010/C 265/09

Европейската комисия (наричаната по-долу „Комисията“) получи жалба, подадена съгласно член 5 от Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-долу „основният регламент“), в която се твърди, че вносът на някои видове безшевни тръби от неръждаема стомана с произход от Китайската народна република е дъмпингов и по този начин причинява съществена вреда на промишлеността на Съюза.

1. Жалба

Жалбата бе подадена на 16 август 2010 г. от Комитета за защита на промишлеността на безшевни тръби от неръждаема стомана на Европейския съюз (наричан по долу „жалбоподателят“) от името на производители, представляващи основен дял, в случая повече от 50 %, от общото производство на някои безшевни тръби от неръждаема стомана.

2. Продукт, предмет на разследването

Продуктът, предмет на разследването, са някои видове безшевни тръби от неръждаема стомана, различни от тези с принадлежности, подходящи за пренос на газове или течности, използвани в гражданската авиация, понастоящем класирани в кодове по КН 7304 11 00, 7304 22 00, 7304 24 00, ex 7304 41 00, 7304 49 10, ex 7304 49 93, ex 7304 49 95, ex 7304 49 99 и ex 7304 90 00.

3. Твърдение за дъмпинг (2)

Продуктът, за който се твърди, че е дъмпингов, е продуктът, предмет на разследването, с произход от Китайската народна република (наричана по-долу „засегнатата държава“), класиран понастоящем в кодове по КН 7304 11 00, 7304 22 00, 7304 24 00, ex 7304 41 00, 7304 49 10, ex 7304 49 93, ex 7304 49 95, ex 7304 49 99 и ex 7304 90 00. Кодовете по КН са посочени само за информация.

Тъй като с оглед на разпоредбите на член 2, параграф 7 от основния регламент Китайската народна република се счита за държава с непазарна икономика, жалбоподателят е установил нормалната стойност за вноса от Китайската народна република на базата на цената в трета държава с пазарна икономика, а именно Съединените американски щати. Твърдението за дъмпинг се основава на сравнение между така установената нормална стойност и експортните цени (на равнище франко завода) на продукта, предмет на разследването, когато е продаван за износ за Съюза.

Изчислените на тази основа дъмпингови маржове са значителни за засегнатата държава износител.

4. Твърдение за вреда

Жалбоподателят представи доказателства за това, че като цяло вносът на продукта, предмет на разследването, от засегнатата държава е нараснал както в абсолютно изражение, така и като пазарен дял.

От представените от жалбоподателя prima facie доказателства е видно, че обемът и цената на внасяния продукт, предмет на разследването, наред с други последствия, са имали неблагоприятно въздействие върху продадените количества, върху равнището на практикуваните цени и върху пазарния дял на промишлеността на Съюза, което е довело до значителен отрицателен ефект върху цялостните резултати на промишлеността на Съюза.

5. Процедура

Като установи, след консултации с Консултативния комитет, че жалбата е подадена от промишлеността на Съюза или от нейно име и че съществуват достатъчно доказателства, които обосновават откриването на процедура, Комисията започва разследване в съответствие с член 5 от основния регламент.

При разследването ще се установи дали продуктът, предмет на разследването, с произход от засегнатата държава е дъмпингов и дали дъмпингът е причинил вреда на промишлеността на Съюза. В случай че се стигне до заключение, че това е налице, при разследването ще се разгледа дали налагането на мерки не би било срещу интереса на Съюза.

5.1. Процедура за установяване на дъмпинг

Производителите износители (3) на продукта, предмет на разследването, от засегнатата държава се приканват да участват в разследването на Комисията.

5.1.1. Разследване на производителите износители

а) Изготвяне на представителна извадка

Предвид потенциално големия брой производители износители в Китайската народна република, засегнати от настоящата процедура, и за да може разследването да бъде приключено в законоустановените срокове, Комисията може да ограничи броя на разследваните производители износители до приемлив брой чрез изготвяне на представителна извадка (този процес се нарича още „подбор за представителна извадка“). Подборът за представителната извадка ще се извърши в съответствие с член 17 от основния регламент.

За да може Комисията да реши дали е необходима представителна извадка и, ако тя е необходима — да направи подбор, всички производители износители или представители, действащи от тяхно име, се приканват да заявят своя интерес пред Комисията. Тези страни трябва да направят това в рамките на 15 дни от датата на публикуването на настоящото известие в Официален вестник на Европейския съюз, освен ако не е посочено друго, като предоставят на Комисията следната информация за своето дружество или своите дружества:

— наименование, адрес, електронен адрес, номер на телефон и на факс и лице за контакт,

— оборот в местна валута и обем в тонове на продукта, предмет на разследването, продаден за износ за Съюза през разследвания период (наричан по-нататък „РП“), т.е. от 1 юли 2009 г. до 30 юни 2010 г., поотделно за всяка една от 27-те държави-членки (4) и общо,

— оборот в местна валута и обем в тонове на продукта, предмет на разследването, продаден на вътрешния пазар през РП, т.е. от 1 юли 2009 г. до 30 юни 2010 г.,

— точно описание на дейностите на дружеството, свързани с продукта, предмет на разследването,

— наименования и точно описание на дейностите на всички свързани дружества (5), участващи в производството и/или продажбата (за износ и/или за вътрешния пазар) на продукта, предмет на разследването,

— всяка друга имаща отношение информация, която би била от полза за Комисията при подбора на представителната извадка.

Производителите износители следва също така да посочат дали, в случай че не са избрани да участват в представителната извадка, искат да получат въпросник и други формуляри за заявления, за да ги попълнят и по този начин да заявят определяне на индивидуален дъмпингов марж в съответствие с буква б) по-долу.

Като предоставя горепосочената информация, дружеството дава съгласието си за евентуално включване в представителната извадка. Ако дружеството е избрано за представителната извадка, това означава, че то трябва да попълни въпросник и да приеме извършването на проверка на място за установяване на достоверността на отговорите му. Ако дружеството посочи, че не е съгласно с евентуалното му включване в представителната извадка, това ще се счита за неоказване на съдействие при разследването. Констатациите на Комисията по отношение на неоказалите съдействие производители износители се основават на наличните факти и резултатът може да бъде по-малко благоприятен от този, ако те са съдействали.

За да получи информацията, която счита за необходима за подбора за представителната извадка на производители износители, Комисията ще се свърже също така с органите на засегнатата държава и може да установи връзка с известните сдружения на производители износители.

Всички заинтересовани страни, които искат да представят каквато и да е друга имаща отношение към изготвянето на представителната извадка информация, освен поисканата информация, посочена по-горе, трябва да направят това в срок от 21 дни от публикуването на настоящото известие в Официален вестник на Европейския съюз, освен ако не е посочено друго.

Ако е необходима представителна извадка, производителите износители могат да бъдат избрани въз основа на най-големия представителен обем на износ за Съюза, който разумно би могъл да бъде разследван в рамките на наличното време. Всички известни производители износители, органите в засегнатата държава и сдруженията на производители износители ще бъдат уведомени от Комисията, ако е подходящо чрез органите в засегнатата държава, за включените в представителната извадка дружества.

Всички включени в представителната извадка производители износители ще трябва да представят попълнен въпросник в срок от 37 дни от датата на уведомяване за подбора на извадката, освен ако не е посочено друго.

Дружествата, които са дали съгласие за евентуалното им включване в представителната извадка, но не са включени в нея, ще се смятат за оказали съдействие (наричани по-долу „невключени в представителната извадка оказали съдействие производители износители“). Без да се засяга буква б) по-долу, антидъмпинговото мито, което може да бъде наложено върху вноса от страна на невключените в представителната извадка оказали съдействие производители износители, няма да надвишава среднопретегления дъмпингов марж, установен за включените в представителната извадка производители износители, съгласно член 9, параграф 6 от основния регламент.

б) Индивидуален дъмпингов марж за невключените в представителната извадка дружества

Съгласно член 17, параграф 3 от основния регламент невключените в представителната извадка оказали съдействие производители износители могат да поискат от Комисията да им бъдат определени индивидуални дъмпингови маржове. Производителите износители, които искат да заявят определяне на индивидуален дъмпингов марж, трябва да поискат въпросник и други формуляри за заявления в съответствие с посоченото по-горе в буква а) и да ги върнат надлежно попълнени в посочените по-долу срокове. Попълненият въпросник трябва да бъде предаден в срок от 37 дни от датата на уведомяване за подбора на представителната извадка, освен ако не е посочено друго. Трябва да се подчертае, че за да може Комисията да определи индивидуални дъмпингови маржове за производителите износители в държавата с непазарна икономика, трябва да бъде доказано, че съответният производител износител отговаря на критериите за третиране като дружество, работещо в условията на пазарна икономика (наричано по-долу „ТДПИ“), или най-малкото за индивидуално третиране (наричано по-долу „ИТ“), както е посочено в точка 5.1.2.2 по-долу.

Производителите износители, подали заявление за индивидуален дъмпингов марж, трябва да имат предвид обаче, че въпреки всичко Комисията може да реши да не определя индивидуален дъмпингов марж за тях, например ако броят на производителите износители е толкова голям, че определянето на такъв марж би утежнило прекомерно разследването и би възпрепятствало навременното му приключване.

5.1.2. Процедура по отношение на производителите износители в засегнатата държава с непазарна икономика

5.1.2.1. Избор на държава с пазарна икономика

При спазване на посоченото в раздел 5.1.2.2 по-долу, в съответствие с член 2, параграф 7, буква а) от основния регламент за вноса от Китайската народна република нормалната стойност се определя на базата на цената или конструираната стойност в трета държава с пазарна икономика. За тази цел Комисията избира подходяща трета държава с пазарна икономика. Комисията временно избра Съединените американски щати. Заинтересованите страни се приканват да изразят становището си относно целесъобразността на този избор в рамките на 10 дни от датата на публикуването на настоящото известие в Официален вестник на Европейския съюз.

5.1.2.2. Третиране на производителите износители в засегнатата държава с непазарна икономика

В съответствие с член 2, параграф 7, буква б) от основния регламент индивидуални производители износители в засегнатата държава, които смятат, че по отношение на тях преобладават условия на пазарна икономика по отношение на производството и продажбата на продукта, предмет на разследването, могат да подадат надлежно обосновано заявление за тази цел (наричано по долу „заявление за ТДПИ“). Статутът за третиране като дружество, работещо в условията на пазарна икономика, ще бъде предоставен, ако при оценката на заявлението за ТДПИ се установи, че дружеството отговаря на критериите по член 2, параграф 7, буква в) от основния регламент (6). Дъмпинговият марж за производители износители, на които е предоставено ТДПИ, ще бъде изчислен — в рамките на възможното и без да се засяга възможността за използване на наличните факти съгласно член 18 от основния регламент — като се използва тяхната собствена нормална стойност и експортни цени в съответствие с член 2, параграф 7, буква б) от основния регламент.

Освен това или като алтернативна възможност, отделните производители износители в засегнатата държава могат да поискат ИТ. За да им бъде предоставено ИТ, производителите износители трябва да докажат, че отговарят на критериите, определени в член 9, параграф 5 от основния регламент (7). Дъмпинговият марж за производителите износители, на които е предоставен статут за ИТ, ще бъде изчислен на основата на техните собствени експортни цени. Нормалната стойност за производителите износители, на които е предоставен статут за ИТ, ще се основава на стойностите, установени за третата държава с пазарна икономика, която е избрана, както е посочено по-горе.

а) Третиране като дружество, работещо в условията на пазарна икономика

Комисията ще изпрати заявления за ТДПИ на всички производители износители в засегнатата държава, които са включени в представителната извадка, на невключените в извадката съдействащи производители износители, които искат да кандидатстват за определяне на индивидуален дъмпингов марж, на всяко едно известно сдружение на производители износители, както и на компетентните органи на засегнатата държава.

Всички производители износители, подаващи заявление за ТДПИ, следва да подадат попълнен формуляр за заявление за ТДПИ в срок от 15 дни от датата на нотифициране на подбора на представителната извадка или на решението за невключването им в извадката, освен ако не е посочено друго.

б) Индивидуално третиране

За да кандидатстват за ИТ, включените в представителната извадка производители износители в засегнатата държава и невключените в извадката оказали съдействие производители износители, които искат да кандидатстват за определяне на индивидуален дъмпингов марж, следва да подадат заявление за ТДПИ, в което надлежно са попълнени разделите, отнасящи се до ИТ, в срок от 15 дни от датата на уведомяване за подбора на извадката, освен ако не е посочено друго.

5.1.3. Разследване на несвързани вносители (8) (9)

Предвид потенциално големия брой несвързани вносители, които ще участват в настоящата процедура, и за да може разследването да бъде приключено в законоустановените срокове, Комисията може да ограничи броя на разследваните несвързани вносители до приемлив брой чрез изготвяне на представителна извадка (този процес се нарича още „подбор за представителна извадка“). Подборът на представителната извадка ще се извърши в съответствие с член 17 от основния регламент.

За да може Комисията да реши дали е необходима представителна извадка и, ако тя е необходима — да направи подбор, всички несвързани вносители или представители, действащи от тяхно име, се приканват да заявят своя интерес пред Комисията. Тези страни следва да направят това в рамките на 15 дни от датата на публикуването на настоящото известие в Официален вестник на Европейския съюз, освен ако не е посочено друго, като предоставят на Комисията следната информация за своето дружество или своите дружества:

— наименование, адрес, електронен адрес, номер на телефон и на факс и лице за контакт,

— точно описание на дейностите на дружеството, свързани с продукта, предмет на разследването,

— обем в тонове и стойност в евро на вноса и препродажбата на пазара на Съюза на внесения продукт, предмет на разследването, с произход от засегнатата държава през периода от 1 юли 2009 г. до 30 юни 2010 г.,

— наименования и точно описание на дейностите на всички свързани дружества (10), участващи в производството и/или продажбите на продукта, предмет на разследването,

— всяка друга имаща отношение информация, която би била от полза за Комисията при подбора на представителната извадка.

Като предоставя горепосочената информация, дружеството дава съгласието си за евентуално включване в представителната извадка. Ако дружеството е избрано за представителната извадка, това означава, че то трябва да попълни въпросник и да приеме извършването на проверка на място за установяване на достоверността на отговорите му. Ако дружеството посочи, че не е съгласно с евентуалното му включване в представителната извадка, това ще се счита за неоказване на съдействие при разследването. Констатациите на Комисията по отношение на неоказалите съдействие вносители се основават на наличните факти и резултатът може да бъде по-малко благоприятен от този, ако те са съдействали.

За да получи информацията, която счита за необходима за подбора на представителната извадка на несвързани вносители, Комисията може да се свърже и с всички известни сдружения на вносители.

Всички заинтересовани страни, които искат да представят каквато и да е друга имаща отношение към изготвянето на представителната извадка информация, освен поисканата информация, посочена по-горе, трябва да направят това в срок от 21 дни от публикуването на настоящото известие в Официален вестник на Европейския съюз, освен ако не е посочено друго.

Ако е необходима представителна извадка, вносителите могат да бъдат избрани въз основа на най-големия представителен обем на продажби в Съюза на продукта, предмет на разследването, който разумно би могъл да бъде разследван в рамките на наличното време. Всички известни несвързани вносители и сдружения на вносители ще бъдат уведомени от Комисията за включените в представителната извадка дружества.

За да получи информацията, която счита за необходима за своето разследване, Комисията ще изпрати въпросници на включените в представителната извадка несвързани вносители и на всяко известно сдружение на вносители. Тези страни трябва да предадат попълнения въпросник в срок от 37 дни от датата на нотифициране на подбора на представителната извадка, освен ако не е посочено друго. В попълнения въпросник се съдържа, inter alia, информация за структурата на тяхното/техните дружество/а, за свързаните с продукта, предмет на разследването, дейности на дружеството/ата и за продажбите на продукта, предмет на разследването.

5.2. Процедура за установяване на вреда

Вреда означава съществена вреда, причинена на промишлеността на Съюза, или опасност от причиняване на съществена вреда на промишлеността, или съществено забавяне на процеса на създаване на такава промишленост. Установяването на вреда се основава на доказателства за това и включва обективно установяване на обема на дъмпинговия внос, въздействието на този внос върху цените на пазара на Съюза и произтичащото от този внос въздействие върху промишлеността на Съюза. За да се установи дали на промишлеността на Съюза е причинена съществена вреда, производителите от Съюза на продукта, предмет на разследването, се приканват да участват в провежданото от Комисията разследване.

5.2.1. Разследване на производителите от Съюза

Предвид потенциално големия брой производители от Съюза, участващи в настоящата процедура, и за да може разследването да бъде приключено в определените срокове, Комисията може да ограничи броя на производителите от Съюза, които ще бъдат разследвани, до приемлив брой чрез изготвяне на представителна извадка (този процес се нарича още „подбор за представителна извадка“). Подборът на представителната извадка ще се извърши в съответствие с член 17 от основния регламент.

За да може Комисията да реши дали е необходима представителна извадка и, ако тя е необходима — да направи подбор, всички производители от Съюза или представители, действащи от тяхно име, се приканват да заявят своя интерес пред Комисията. Тези страни следва да направят това в рамките на 15 дни от датата на публикуването на настоящото известие в Официален вестник на Европейския съюз, освен ако не е посочено друго, като предоставят на Комисията следната информация за своето дружество или своите дружества:

— наименование, адрес, електронен адрес, номер на телефон и на факс и лице за контакт,

— точно описание на свързаните с продукта, предмет на разследването, дейности на дружеството в световен мащаб,

— стойност в евро на продажбите на продукта, предмет на разследването, на пазара на Съюза през периода от 1 юли 2009 г. до 30 юни 2010 г.,

— обем в тонове на продажбите на продукта, предмет на разследването, на пазара на Съюза през периода от 1 юли 2009 г. до 30 юни 2010 г.,

— обем в тонове на произведеното количеството от продукта, предмет на разследването, през периода от 1 юли 2009 г. до 30 юни 2010 г.,

— обем в тонове на внесения в Съюза продукт, предмет на разследването, произведен в засегнатата държава през периода от 1 юли 2009 г. до 30 юни 2010 г., ако е приложимо,

— наименования и точно описание на дейностите на всички свързани дружества (11), участващи в производството и/или продажбите на продукта, предмет на разследването (независимо дали е произведен в Съюза или в засегнатата държава),

— всяка друга имаща отношение информация, която би била от полза за Комисията при подбора на представителната извадка.

Като предоставя горепосочената информация, дружеството дава съгласието си за евентуално включване в представителната извадка. Ако дружеството е избрано за представителната извадка, това означава, че то трябва да попълни въпросник и да приеме извършването на проверка на място за установяване на достоверността на отговорите му. Ако дружеството посочи, че не е съгласно с евентуалното му включване в представителната извадка, това ще се счита за неоказване на съдействие при разследването. Констатациите на Комисията по отношение на неоказалите съдействие производители от Съюза се основават на наличните факти и резултатът за тези страни може да бъде по-малко благоприятен, отколкото ако са съдействали.

За да получи информацията, която смята за необходима при подбора на представителната извадка от производители от Съюза, Комисията може да се свърже и с всички известни сдружения на производители в Съюза.

Всички заинтересовани страни, които искат да представят каквато и да е друга имаща отношение към изготвянето на представителната извадка информация, освен поисканата информация, посочена по-горе, трябва да направят това в рамките на 21 дни от публикуването на настоящото известие в Официален вестник на Европейския съюз, освен ако не е посочено друго.

Ако е необходима представителна извадка, производителите от Съюза могат да бъдат избрани въз основа на най-големия представителен обем на продажби в Съюза, който разумно би могъл да бъде разследван в рамките на наличното време. Всички известни производители от Съюза и сдружения на производители от Съюза ще бъдат уведомени от Комисията за включените в представителната извадка дружества.

За да получи информацията, която счита за необходима за своето разследване, Комисията ще изпрати въпросници на включените в представителната извадка производители от Съюза и на всяко известно сдружение на производители от Съюза. Тези страни трябва да предадат попълнения въпросник в срок от 37 дни от датата на уведомяване за подбора на представителната извадка, освен ако не е посочено друго. В попълнения въпросник ще се съдържа, inter alia, информация за структурата на тяхното дружество или техните дружества, за финансовото състояние на дружеството или дружествата, за дейностите на дружеството или дружествата, свързани с продукта, предмет на разследването, за производствените разходи и за продажбите на продукта, предмет на разследването.

5.3. Процедура за оценка на интереса на Съюза

В случай че се установи наличие на дъмпинг и причинена от него вреда, ще се вземе решение дали приемането на антидъмпингови мерки няма да противоречи на интереса на Съюза съгласно член 21 от основния регламент. Производителите от Съюза, вносителите и техните представителни сдружения, ползвателите и техните представителни организации, както и представителните организации на потребителите се приканват да заявят своя интерес в срок от 15 дни от датата на публикуване на настоящото известие в Официален вестник на Европейския съюз, освен ако не е посочено друго. За да участват в разследването, в същия срок представителните организации на потребителите трябва да докажат съществуването на обективна връзка между дейността си и продукта, предмет на разследването.

Страните, които заявят своя интерес в горепосочения срок, могат да представят на Комисията информация за това, дали налагането на мерки не би било срещу интереса на Съюза, в срок до 37 дни от датата на публикуване на настоящото известие в Официален вестник на Европейския съюз, освен ако е посочено друго. Тази информация може да бъде представена или в свободно избран формат, или чрез попълване на подготвен от Комисията въпросник. При всички случаи информацията, представена съгласно член 21, ще бъде взета предвид само ако е подкрепена с конкретни доказателства в момента на подаването.

5.4. Други писмени изявления

При спазване на посоченото в настоящото известие всички заинтересовани страни се приканват да изложат становищата си, да представят информация, както и доказателства в нейна подкрепа. Освен ако не е посочено друго, тази информация и доказателствата в нейна подкрепа трябва да бъдат получени в Комисията в срок от 37 дни от датата на публикуване на настоящото известие в Официален вестник на Европейския съюз.

5.5. Възможност за изслушване от службите на Комисията, на които е възложено разследването

Всички заинтересовани страни могат да поискат да бъдат изслушани от службите на Комисията, на които е възложено разследването. Всяко искане за изслушване трябва да бъде направено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат направени в срок от 15 дни от датата на публикуване на настоящото известие в Официален вестник на Европейския съюз. След това исканията за изслушване следва да бъдат направени в специалните срокове, определени от Комисията в нейното съобщение до страните.

5.6. Процедура за представяне на писмени изявления и изпращане на попълнени въпросници и кореспонденция

Всички изявления, включително информацията, представена във връзка с изготвянето на представителната извадка, попълнените формуляри за заявления за ТДПИ, попълнените въпросници и актуализираната информация към тях, направени от заинтересованите страни, трябва да са в писмен вид както на хартиен носител, така и в електронен формат, и трябва да съдържат наименование, адрес, електронен адрес, номер на телефон и на факс на заинтересованата страна. Ако заинтересована страна не може да представи своите изявления и искания в електронен формат поради технически причини, тя незабавно трябва да уведоми Комисията.

Всички писмени изявления, включително информацията, която се иска в настоящото известие, попълненият въпросник и кореспонденцията, предоставени от заинтересованите страни на поверителна основа, се обозначават с „Limited“ (12).

Съгласно член 19, параграф 2 от основния регламент от заинтересованите страни, които представят информация, обозначена като „Limited“, се иска да представят обобщения с неповерителен характер, обозначени с „For inspection by interested parties“. Тези обобщения следва да бъдат достатъчно подробни, за да позволят приемливо разбиране на смисъла на предоставената като поверителна информация. Такава поверителна информация може да не бъде взета предвид, ако предоставящата я заинтересована страна не предостави неповерително обобщение на информацията в поискания формат и качество.

Адрес на Комисията за кореспонденция:

European Commission Directorate-General for Trade Directorate H Office: N-105 04/092 1049 Bruxelles/Brussel BELGIQUE/BELGIË Факс +32 22956505

6. Неоказване на съдействие

В случай че заинтересована страна откаже достъп до необходимата информация или не я предостави в срок, или значително възпрепятства разследването, предварителните или окончателните констатации — положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, последната може да не се вземе предвид и могат да се използват наличните факти.

Ако заинтересована страна не оказва или оказва само частично съдействие и поради това констатациите са основани на наличните факти в съответствие с член 18 от основния регламент, резултатът от разследването за тази страна може да бъде по-малко благоприятен, отколкото ако е съдействала.

7. Служител по изслушванията

Заинтересованите страни могат да поискат намесата на служителя по изслушванията на Генерална дирекция „Търговия“. Служителят по изслушванията действа като посредник между заинтересованите страни и службите на Комисията, на които е възложено разследването. Служителят по изслушванията разглежда искания за достъп до досието, спорове относно поверителността на документите, искания за удължаване на сроковете и искания за изслушване, отправени от трети страни. Служителят по изслушванията може да организира изслушване на отделна заинтересована страна и да действа като медиатор, за да гарантира, че заинтересованите страни са упражнили изцяло правото си на защита.

Искането за изслушване от служителя по изслушванията трябва да бъде направено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат подадени в рамките на 15 дни от датата на публикуване на настоящото известие в Официален вестник на Европейския съюз. След това исканията за изслушване трябва да бъдат направени в специалните срокове, определени от Комисията в нейното съобщение до страните.

Служителят по изслушванията ще предостави и възможности за провеждане на изслушване на участващите страни, което ще позволи да бъдат представени различните гледни точки и изложени контрааргументите по имащите отношение въпроси, сред които въпросите относно дъмпинга, вредата, причинно-следствената връзка и интереса на Съюза. По принцип такова изслушване се провежда най-късно в края на четвъртата седмица след оповестяването на временните констатации.

За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“: (http://ec.europa.eu/trade/issues/respectrules/ho/index_en.htm).

8. График на разследването

Съгласно член 6, параграф 9 от основния регламент настоящото разследване ще бъде приключено в срок от 15 месеца от датата на публикуване на настоящото известие в Официален вестник на Европейския съюз. Съгласно член 7, параграф 1 от основния регламент временни мерки могат да бъдат наложени не по-късно от 9 месеца от публикуването на настоящото известие в Официален вестник на Европейския съюз.

9. Обработка на лични данни

С всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета относно защитата на лицата по отношение на обработката на лични данни от институции и органи на Общността и за свободното движение на такива данни (13).

(1) ОВ L 343, 22.12.2009 г., стр. 51.

(2) Дъмпингът представлява практика на продажба за износ на даден продукт (наричан по-долу „разглежданият продукт“) на цена под неговата „нормална стойност“. За нормална стойност обикновено се приема съпоставима цена на „сходния“ продукт на вътрешния пазар на държавата износител. Терминът „сходен продукт“ се тълкува в смисъл на продукт, който е сходен във всяко едно отношение с разглеждания продукт или, при липса на такъв продукт, на продукт, който до голяма степен прилича на разглеждания продукт.

(3) Производител износител е всяко дружество в засегнатата държава, което произвежда и изнася продукта, предмет на разследването, за пазара на Съюза било директно, или посредством трета страна, включително всяко едно от неговите свързани дружества, участващи в производството, продажбите на вътрешния пазар или износа на разглеждания продукт. Обикновено износителите, които не са производители, нямат право на индивидуална митническа ставка.

(4) 27-те държави-членки на Европейския съюз са: Австрия, Белгия, България, Германия, Гърция, Дания, Естония, Ирландия, Испания, Италия, Кипър, Латвия, Литва, Люксембург, Малта, Нидерландия, Обединеното кралство, Полша, Португалия, Румъния, Словакия, Словения, Унгария, Финландия, Франция, Чешката република и Швеция.

(5) В съответствие с член 143 от Регламент (ЕИО) № 2454/93 на Комисията, отнасящ се до прилагането на Митническия кодекс на Общността, се смята, че лицата са свързани само ако: а) едното лице е служител или директор във фирмата на другото лице; б) са юридически признати търговски партньори; в) са работодател и служител; г) което и да е лице пряко или косвено притежава, контролира или държи 5 % или повече от свободния брой акции или дялове с право на глас в двете фирми; д) един от тях пряко или косвено контролира другите; е) двете са пряко или косвено контролирани от трето лице; ж) двете заедно контролират пряко или косвено трето лице; или з) са членове на едно и също семейство. Лицата се смятат за членове на едно семейство само ако се намират в една от следните връзки: i) съпруг и съпруга, ii) родител и дете, iii) брат и сестра (пълнокръвни или еднокръвни/едноутробни), iv) дядо/баба и внуци, v) чичо (вуйчо, свако)/леля (стринка) и племенници, vi) тъст, тъща, свекър, свекърва, vii) зет, снаха, шурей, зълва, балдъза и пр. (ОВ L 253, 11.10.1993 г., стр. 1). В този контекст „лице“ означава всяко физическо или юридическо лице.

(6) По-специално производителите износители трябва да докажат, че: i) бизнес решенията се вземат и разходите се правят в зависимост от пазарните условия и без значителна намеса на държавата; ii) дружествата имат ясен основен комплект счетоводна документация, която се подлага на независим одит в съответствие с международните счетоводни стандарти и се прилага във всички случаи; iii) на пазара няма съществени изкривявания, пренесени от предишната система на непазарна икономика; iv) законодателството относно несъстоятелността и собствеността гарантира правна сигурност и стабилност и v) обменните валутни операции се извършват по пазарни курсове.

(7) По-специално производителите износители трябва да докажат, че: i) в случая на предприятия, притежавани изцяло или частично от чуждестранни лица, или на съвместни предприятия, износителите са свободни да репатрират капитала и печалбите; ii) експортните цени, количествата, условията и параметрите на продажбата са определени свободно; iii) мнозинството от акциите принадлежат на частни лица. Държавните служители, участващи в съвета на директорите или заемащи ключови позиции в управлението, са или малцинство, или трябва да се докаже, че въпреки това дружеството е достатъчно независимо от държавна намеса; iv) обменните валутни операции се извършват по пазарни курсове и v) държавната намеса не е такава, че да позволи заобикаляне на мерките, ако на отделните износители се определят различни митнически ставки.

(8) В представителната извадка могат да бъдат включени само вносители, които не са свързани с производители износители. Вносителите, свързани с производители износители, трябва да попълнят приложение 1 към въпросника за тези производители износители. Относно определението на „свързана страна“ вж. бележка под линия 5.

(9) Данните, представени от несвързаните вносители, могат да бъдат използвани и за други аспекти на разследването, различни от определянето на дъмпинг.

(10) Относно определението на „свързана страна“ вж. бележка под линия 5.

(11) Относно определението на „свързана страна“ вж. бележка под линия 5.

(12) Този документ е поверителен документ съгласно член 19 от Регламент (ЕО) № 1225/2009 на Съвета (ОВ L 343, 22.12.2009 г., стр. 51) и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение). Също така той е защитен документ съгласно член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

(13) ОВ L 8, 12.1.2001 г., стр. 1.